**Informatsioon**

1. 30.07.2020 esitas MTÜ Meie Viljandi Viljandi Linnavalitsusele taotluse koostööks – püstitada monument Jaak Joalale ja saada selle teostamiseks linnalt rahalist toetust.

2. Arhitektuuriamet tegeles monumendi koha valikuga.

3. **12.10.2020 linnavalitsuse istungil arutati taotlust**

*Väljavõte protokollist:*

5.2. Jaak Joala mälestusmärgi rajamine Posti tn 21 parki

KUULATI: M. Timpson andis ülevaate Jaak Joala mälestusmärgi rajamisest Posti tn 21 parki (lisa 3).G. Elmaste taandas end puntki arutelust ja otsustamisest.

Hääletati:7 poolt, vastu ja erapooletuid ei olnud.

OTSUSTATI:

1. Anda MTÜ-le Meie Viljandi põhimõtteline nõusolek Jaak Joala mälestust markeeriva audiovisuaalseid lahendusi pakkuva mälestusmärgi rajamiseks Viljandi linna Posti tn 21 asuvasse parki.

2. Toetada mälestusmärgi rajamist sihtfinantseeringu korras 50 000 euroga, lubada poole summa ulatuses ettemaksu.

3. Sõlmida MTÜ-ga Meie Viljandi sihtfinantseerimise leping, milles sätestada asjakohased vastastikused õigused ja kohustused, muuhulgas:

•kohustada MTÜ-d järgima hankimistoimingutel, sh ideekonkursi elluviimisel, riigihangete seadusest tulenevat regulatsiooni, aga ka muid asjakohaseid õigusakte;

•kohustada MTÜ-d hankima kõik load ja kooskõlastused, mis on vajalikud mälestusmärgi paigaldamiseks, edaspidiseks eksponeerimiseks ning kasutamiseks;

•kohustada MTÜ-d linnale üle andma kogu dokumentatsiooni, millest nähtub rajatise maksumus ja kasutamise õigused;

•MTÜ tasub ka peale rajatise linnale üleandmist kõik autoriõigusega seotud kulud;

•sätestada sihtfinantseeringu kasutamise hiliseimaks tähtajaks 31.12.2020;

•sätestada, et sihtfinantseeringu tähtaegsel mittekasutamisel tuleb ettemaksuna saadud sihtfinantseering linnale viivitamatult tagastada;

•kaasata linna esindaja žüriisse.

4.Muuta alaeelarveid.

4. 23.10.2020 sõlmis linnavalitsus sihtfinantseerimise lepingu MTÜ-ga Meie Viljandi.

5. **Kultuurikomisjoni koosolek novembris 12.11.2020**

*Väljavõte protokollist:*

PÄEVAKORRAPUNKT NR 1

Arvamuse avaldamine Jaak Joala mälestusmärgi püstitamise osas

KUULATI: L. Aedmaa andis ülevaate pöördumise sisust, kus teeb ettepaneku teha kultuurikomisjoni nimel pöördumine Viljandi Linnavalitsusele, et lugeda Jaak Joala mälestusmärgi ideekonkursi tulemus õigustühiseks ning korraldada MTÜ-ga Meie Viljandi koostöös uus ideekonkurss.

E. Rink selgitas komisjonile, et ideekonkursi läbi viimises juriidilisi eksimusi ei tehtud. H. J. Aaltonen tegi MTÜ Meie Viljandi esindajana ettekande Jaak Joala mälestusmärgi loomisest.

Veronika Raudsepp Linnupuu –Viljandi linnas on olemas MTÜdele raha eraldamise kord, kaasav eelarve, projektitaotluste korrad. Alustaks ehk sellest, et see viis, kuidas raha linna poolt eraldati MTÜle, et juba seal on konflikt. Meil ei ole vaja hakata uusi kordasid looma, vaid olemasolevatest mõistlikest kokkulepetest kinni pidada.

Koosoleku juhataja pani hääletusele ettepaneku teha linnavalitsusele pöördumine seoses Jaak Joala mälestusmärgi rajamisega.

Hääletati: 6 poolt, 3 vastu, 3 erapooletut.

OTSUSTATI:

Toetada pöördumise esitamist linnavalitsusele.

PÄEVAKORRAPUNKT NR 2

Pöördumine Jaak Joala mälestusmärgi rajamise osas -Jaak Joala fännklubi

KUULATI:

Komisjon arutas Jaak Joala fännklubi esitatud pöördumist seoses Jaak Joala mälestusmärgi rajamisega Viljandisse. OTSUSTATI: Informatsioon võeti teadmiseks.

6. **16.11.2020 arutas linnavalitsus esitatud vaiet**

*Väljavõte protokollist***:**

Vaide läbivaatamine Viljandi Linnavalitsuse 12.10.2020 protokollilise otsuse peale

KUULATI: G. Elmaste taandas end punkti arutamiselt ja otsustamiselt ning lahkus saalist.

A. Vihmann on seisukohal, et mälestusmärgi rajamisega seonduv ja sellele raha eraldamise protsess ei ole olnud läbipaistev, raha kasutamise tingimused ei ole piisavalt määratletud ning konkurss ei järginud head tava. Linnavalitsus möönab, et ideekonkurss viidi läbi kiirustades. Finantseeringu eraldamise seisukohalt oli oluline täita ideekonkursile kehtivaid seadussätteid ning neid on finantseeringu saaja linnavalitsuse hinnangul täitnud.

OTSUSTATI:

1. Vastu võtta Viljandi Linnavalitsuse korraldus nr 491 „Vaide läbivaatamine Viljandi Linnavalitsuse 12.10.2020 protokollilise otsuse peale“.

2. Mitte rahuldada Annika Vihmanni vaiet Viljandi Linnavalitsuse 12.10.2020 protokollilise otsuse peale, millega linnavalitsus eraldas sihtfinantseeringuna 50 000 eurot MTÜ-le Meie Viljandi, et toetada ideed rajada Viljandi linna Posti tn 21 asuvasse parki laulja Jaak Joala mälestust markeeriv mälestusmärk.

3. Kõneisik Jaak Joala mälestusmärgi rajamisega seonduvas on Janika Gedvil.

Istungile naasis G. Elmaste.

7. **7.12.2020 istungil arutati läbi rahvaalgatus**

*Väljavõte protokollist:*

Rahvaalgatuse läbivaatamine

KUULATI: K. Libe -monumendi rajamisega seonduv pole olnud piisavalt avatud, kaasav ja läbipaistev. Monumendi loomiseks raha eraldamise protsess ei ole põhjendatud ning läbipaistev. Konkursi korraldamisel ei ole järgitud head tava. Selliseid küsimusi peaks arutama linnavolikogu.

OTSUSTATI:

1. Vastu võtta Viljandi Linnavalitsuse korraldus nr 536 „Rahvaalgatuse läbivaatamine“.

2. Mitte nõustuda rahvaalgatuse seisukohtadega ning jätta muutmata Jaak Joala monumendi püstitamisega seoses seni tehtud otsused.

8. 30.12.2020 kirjutati alla üleandmis- vastuvõtmise aktile, mille MTÜ Meie Viljandi andis kuju linnale koos dokumentidega.

8. **11.01.2021 tuli kiri advokaadibüroolt TRINITI**

9. **18.01.2021 arutas linnavalitsus monumendiga seonduvat**

*Väljavõte protokollist:*

PÄEVAKORRAPUNKT NR 1

Jaak Joala monument

KUULATI: Linnavalitsus arutas Jaak Joala monumendi teisaldamist seonduvalt M. Joala nõudekirja esitamisega.

OTSUSTATI: Anda MTÜ-le Meie Viljandi nädal aega vajalike kokkulepete saavutamiseks. Tulla teema juurde tagasi järgmisel esmaspäeval. Teavitada otsusest M. Joala advokaate.

10. 18.01.2021 Linnavalitsus küsis tähtaja pikendamist kuni 25.01.2021 M. Joala esindajate käest ning see nõusolek anti kuni 25.01.2021.

25.01.2021 küsis linnavalitsus veelkord tähtaja pikendamist.

26.01.2021 vastuses paluti linna esindaja määrata ning kuju eemaldada või katta läbirääkimiste ajaks, pikendust lubati sel juhul 5.02.2021.

27.01.2021 sai linnavalitsus advokaadibüroolt veelkord kirja, kus paluti kuju eemaldada või katta läbirääkimiste ajaks. Anti ka teada, et läbirääkimised MTÜ-ga on 2.02.2021.

28.01.2021 paluti kirjas veelkord mitte jätta kuju nädalavahetuseks katmata.

11**. 25.01.2020 arutas linnavalitsus monumendiga seonduvat**

*Väljavõte protokollist:*

PÄEVAKORRAPUNKT NR 2

Jaak Joala monument

KUULATI: G. Elmaste taandas end punkti otsustamiselt ning osales arutelus kui MTÜ Meie Viljandi esindaja. Linnavalitsus arutas edasisi toiminguid seoses Jaak Joala monumendiga. OTSUSTATI:

1. Minna M. Joala nõudega seisukoha võtmiseks ja arutlemiseks volikokku.

2. Esitada 01.02.2021 MTÜ-le Meie Viljandi märgukiri lepingu rikkumisest.

3. Anda advokaadibüroole teada, et teema läheb volikogule arutlemiseks.

12. **1.02.2021 arutas linnavalitsus monumendiga seonduvat**

Peale istungi lõppu arutati päevakorraväliselt Jaak Joala monumendiga seonduvat.

G. Elmaste taandas end teema arutamiselt ja otsustamiselt ning lahkus istungite saalist.

Otsustati kuju kinni katta 02.02.2021.

13. Linnavalitsus saatis MTÜ-le Meie Viljandi märgukirja lepingu rikkumise kohta.

Ülevaate koostas:

Ene Rink